Κατερίνη

Η **Κατερίνη** είναι πόλη της Μακεδονίας με πληθυσμό 39.189 κατοίκους της Περιφερειακής Ενότητας Πιερίας, ενώ ο Δήμος έχει πληθυσμό 82.892 κατοίκους, σύμφωνα με την Απογραφή του 2021. Βρίσκεται σε ύψωμα ανάμεσα στα Πιέρια Όρη και στον Θερμαϊκό κόλπο, σε υψόμετρο 14 μ. - 55 μ. και σε απόσταση 68 χλμ. από τη Θεσσαλονίκη.

## Ιστορία
Οι κάτοικοι συμμετείχαν σε όλους τους εθνικοαπελευθερωτικούς αγώνες των Ελλήνων από την Επανάσταση του 1821, το κίνημα του 1854, τη Μακεδονική Επανάσταση του 1878 έως το Μακεδονικό Αγώνα. Σημαντικοί Μακεδονομάχοι ήταν οι οπλαρχηγοί της περιοχής Νικόλαος Στρεμπίνας και Νικόλαος Μπαμπάκας, καθώς και ο Αλκιβιάδης Παπαδημητρίου.

Η απελευθέρωση της πόλης από την Οθωμανική Αυτοκρατορία έγινε στις 16 Οκτωβρίου του 1912. Μετά την απελευθέρωσή της η Κατερίνη έγινε Δήμος μέχρι τις 28 Ιουνίου 1918. Το 1920-1930 η Κατερίνη αποτέλεσε Κοινότητα. Το πρώτο Δημοτικό Συμβούλιο πραγματοποιήθηκε στις 4 Σεπτεμβρίου 1929. Το 1931 ανεγέρθηκε η Δημοτική Αγορά της Κατερίνης.

Κατά τα έτη 1913-1914 εγκαταστάθηκαν στην περιοχή οικογένειες Θρακών προσφύγων από την Ανατολική Θράκη και την Ανατολική Ρωμυλία που ανέρχονταν σε 5.000 πρόσωπα. Πολλοί κατάγονταν από τον Αρτεσκό της Ανατολικής Θράκης. Ακολούθησε η Μικρασιατική Καταστροφή και η εγκατάσταση των Μικρασιατών στην περιοχή. Μέχρι το τέλος του 1926 είχαν εγκατασταθεί στην επαρχία Κατερίνης 13.000 πρόσφυγες, με τους μισούς από αυτούς στην πόλη της Κατερίνης και τους περισσότερους Πόντιους με τόπο καταγωγής την Ορντού (Κοτύωρα), τη Φάτσα (Φαδισάνη) και την Κερασούντα, οι οποίοι εγκαθίστανται στη συνοικία των Ευαγγελικών (τότε Τσερκέζ Μαχαλά), στα Αστικά και στο συνοικισμό Χηρών (Χηράδικα). Με την έλευση των προσφύγων υπερδιπλασιάστηκε έτσι ο πληθυσμός της πόλης.

Κατά τον Β΄ Παγκόσμιο Πόλεμο κατελήφθη από τον γερμανικό στρατό στις 14 Απριλίου 1941 και απελευθερώθηκε στις 26 Οκτωβρίου 1944. Το 1944 ιδρύθηκε και το Απομονωτήριο Πασχόντων εξ Εξανθηματικού Τύφου, που μετά ονομάστηκε Γενικό Νοσοκομείο Κατερίνης.

Η πόλη της Κατερίνης αποτελούσε την πρωτεύουσα επαρχίας του Νομού Θεσσαλονίκης, μέχρι το 1949.

Οι κάτοικοι της Κατερίνης ασχολήθηκαν με τις τουριστικές επιχειρήσεις, τις οδικές μεταφορές, την κτηνοτροφία και τη γεωργία. Αξιοσημείωτες είναι η καλλιέργεια καπνού και ακτινίδιου που γνώρισε μεγάλη άνθηση στην Κατερίνη και Πιερία, η οποία ήταν το πρώτο μέρος στην Ελλάδα που καλλιεργήθηκε μετά από πρωτοβουλία του Τάσου Μίχου, ο οποίος διετέλεσε γεωπόνος εφαρμογών στη Διεύθυνση Γεωργίας Πιερίας.
 
Σήμερα η Κατερίνη αποτελεί τουριστικό προορισμό με την ανάπτυξη οργανωμένων παραθεριστικών κέντρων στις ακτές της Καλλιθέας, Κορινού, Ολυμπιακής Ακτής, Παραλίας Κατερίνης και της Περίστασης. Επίσης η πόλη διαθέτει ένα από τα μεγαλύτερα αστικά πάρκα της Ελλάδας, με τεχνικές λίμνες, σιντριβάνια και γλυπτά. 

Το 2008 ανακατασκευάστηκε ο σιδηροδρομικός σταθμός της πόλης, στην ομώνυμη συνοικία, ενώ από το 2007 συνδέεται με τον Προαστιακό Σιδηρόδρομο με την πόλη της Θεσσαλονίκης.

Κάθε χρόνο διοργανώνεται, στο οικισμό Ανδρομάχης το Σεπτέμβριο η παραδοσιακή Εμποροπανήγυρη του Δήμου Κατερίνης και η Εμποροβιοτεχνική Εκθεσιακή Δραστηριότητα Πιερίας – Κεντρικής Μακεδονίας (Εμποροβιοτεχνική Έκθεση Πιερίας), στο Δημοτικό Πάρκο Κατερίνης τον Οκτώβριο η Γιορτή Μελιού και τον Μάιο το Φεστιβάλ Πάρκου Κατερίνης.

Η Κατερίνη έχει διάφορους πολιτιστικούς φορείς όπως το Δημοτικό Ωδείο Κατερίνης, την Κινηματογραφική Λέσχη Κατερίνης, τη Φωτογραφική Λέσχη Κατερίνης, Σύλλογος Εικαστικών Καλλιτεχνών Πιερίας, Εστία Πιερίδων Μουσών Κατερίνης, Σύλλογος Μικρασιατών Πιερίας, Σύλλογος Κοκκινοπλιτών Νομού Πιερίας «Ο Όλυμπος», Σύλλογος Θεσσαλών Νομού Πιερίας «Γεώργιος Καραϊσκάκης», Ένωση Ποντίων Πιερίας, Ποντιακός Σύλλογος Κατερίνης «Παναγία Σουμελά», Θρακική Εστία Κατερίνης, Σύλλογος Λιβαδιωτών Κατερίνης «Γιωργάκης Ολύμπιος», Σύλλογος Βλάχων Κατερίνης «Αγία Τριάδα», Εργαστήρι Κρητικής Παράδοσης «Ξαθέρι», Σύλλογος Σαρακατσαναίων Νομού Πιερίας «Ο Κατσαντώνης», Μορφωτική Ένωση Καταφυγιωτών Κατερίνης «Το Φλάμπουρο», Πολιτιστικός Λαογραφικός Σύλλογος Κατερίνης «Παιδεία Παράδοσης», Λύκειο των Ελληνίδων, Πολυτονική Ορχήστρα Κατερίνης, Φίλοι Μουσείου Πόλης Κατερίνης, Σύλλογος Ραδιοερασιτεχνών Πιερίας (ΣΥ.ΡΑ.Π.), και άλλους. Στη Βοστώνη των ΗΠΑ υπάρχει ο Σύλλογος Κατερινιωτών – Πιερίων «Τα Πιέρια». 

Μέσα Μαζικής Ενημέρωσης είναι το Δημοτικό Ραδιόφωνο Κατερίνης 95.3 FM (Δημοτική Επιχείρηση Επικοινωνίας & Ενημέρωσης), Όλυμπος 101.5 FM, Viva 88.3 FM, Ράδιο Σίτυ 102.8 FM, Ράδιο Ενημέρωση 92.2 FM, Μουσικό Πανόραμα, Δίον Τηλεόραση κ.α. Εφημερίδες είναι οι, Επτά, Ημερησία Πιερίας, Ολύμπιο Βήμα, Pieria Νews, κ.α.

## Ονομασία
μικρογραφία|Εκκλησία Αγίας Αικατερίνης
Είναι άγνωστο από πότε υπήρχε ως κωμόπολη. Το όνομα της πόλης φαίνεται να έχει τις ρίζες του στην Αγία Αικατερίνη της Αλεξανδρείας,Χριστιανή μάρτυρα, που έζησε τον 4ο αιώνα. Σύμφωνα με μια άλλη άποψη η ονομασία της προέρχεται από την παλιά Μακεδονική πόλη Άτηρα.

Πολλοί περιηγητές, όπως ο Ουίλιαμ Μάρτιν Ληκ, αλλά και σε χάρτες ήδη από το 13ο αιώνα (1264), αναφέρουν την πόλη με το όνομα Άτηρα (σταθμός ή πόλισμα Hatera) και αρκετοί είδαν και επίδραση στο όνομα της πόλης (Κατερίνη – Κάτηρα- Χάτηρα- Άτηρα). Στο ίδιο συμπέρασμα κατέληξε και ο Φρανσουά Πουκεβίλ, ο οποίος σε χάρτη σημειώνει τον τόπο ως Kateri Hatera. Ο Λέων Εζέ υπολόγισε τη θέση της αρχαίας Άτηρας κοντά στην Κονταριώτισσα, ενώ ο Kurz τοποθετεί το πόλισμα κάπου ανάμεσα στους σημερινούς οικισμούς του Κορινού και της Καλλιθέας.

Άλλη υπόθεση κάνει λόγο για το εκκλησάκι της Αγίας Αικατερίνης, το οποίο βρίσκεται ανατολικά της πόλης και όπου βρίσκεται σήμερα το παλαιό νεκροταφείο. Οι εικόνες στο ναό χρονολογούνται από το 1831 και δεν αποκλείεται να υπήρχε από πριν στην ίδια θέση κάποιος άλλος ναός.

Η πόλη εμφανίζεται με τη λόγια ονομασία Αικατερίνη ή Αγία Αικατερίνη στη γλώσσα της γραφειοκρατίας και μέχρι τις αρχές του 20ού αιώνα. Τελικά επικράτησε η ονομασία Κατερίνη και η 25η Νοέμβρη θεωρείται τοπική αργία λόγω της πολιούχου Αγίας Αικατερίνης.

Ενδεχόμενο επίσης είναι το όνομα της πόλης να προέρχεται από το τουρκικό Katir που μεταφράζεται ως μουλάρι. Η ευρύτερη περιοχή ήταν τόπος στάθμευσης των μουλαριών εξαιτίας του στρατοπέδου Τούρκων γενιτσάρων που στρατοπέδευαν στην περιοχή που βρίσκεται το δημοτικό πάρκο των Χρωμάτων.

## Πληθυσμός
Η Κατερίνη είναι πρωτεύουσα της Περιφερειακής Ενότητας Πιερίας (Νομός Πιερίας). Η Δημοτική Κοινότητα Κατερίνης έχει τους οικισμούς, Ανδρομάχη, Κατερίνης, Νέα Χράνη, Νέο Κεραμίδι, Ολυμπιακή Ακτή. Η Δημοτική Ενότητα Κατερίνης έχει τις Δημοτικές Κοινότητες, Κατερίνης, Σβορώνος, και τις Τοπικές Κοινότητες, Άνω Άγιος Ιωάννης, Γανόχωρα, Νεοκαισάρεια. Ο Δήμος Κατερίνης έχει τις Δημοτικές Ενότητες, Ελαφίνας, Κατερίνης, Κορινός, Παραλία, Πέτρας, Πιερίων.

Το 1961, το πολεοδομικό συγκρότημα της Κατερίνης ήταν το τέταρτο αστικό κέντρο της Μακεδονίας, μετά τη Θεσσαλονίκη, την Καβάλα και τις Σέρρες και το δωδέκατο της Ελλάδας. Η πληθυσμιακή αυτή ανάπτυξη, την οποία φυσικά ακολούθησε αντίστοιχη εξέλιξη της μορφής της πόλης, οφείλεται κατά μεγάλο μέρος στην ανάπτυξη της καπνοκαλλιέργειας και στην αύξηση της παραγωγής καπνών ποικιλίας Κατερίνης, τα οποία μετά το Β΄ Παγκόσμιο Πόλεμο, ήταν περιζήτητα στη διεθνή αγορά για σημαντικό χρονικό διάστημα. Είναι χαρακτηριστικό επίσης ότι η συμβολή του καπνού στη διαμόρφωση του υψηλού σχετικά εισοδήματος της περιοχής της Κατερίνης, και γενικότερα του νομού Πιερίας, είναι μεγαλύτερη από ότι σε κάθε άλλη περιοχή της Ελλάδας.

Το 1806 ο Ουίλιαμ Ληκ αναφέρει 100 οικίες και το 1810 ο Ντάνιελ κάνει λόγο για 140. Το 1812, το 1880 και το 1890 ο αριθμός των οικιών είναι σταθερός (300) σύμφωνα με τις αντίστοιχες αναφορές του Χένρι Χόλαντ και του Επισκόπου Κίτρους, Νικολάου. Ειδικότερα, το 1890 αναφέρονται (Στατιστικοί Πίνακες του Ελληνικού Προξενείου Θεσσαλονίκης), 300 οικίες και 700 διαχειμάζοντες Βλαχολιβαδιώτες. Το 1900 υπήρχαν 2.070 Χριστιανοί και 600 Μουσουλμάνοι. Στα μέσα της δεκαετίας του 1920 αποχώρησαν από την πόλη οι Μουσουλμάνοι, οι οποίοι αριθμούσαν περί τους 8.000 ανθρώπους. Στην Κατερίνη εγκαταστάθηκαν Έλληνες πρόσφυγες από τη Μικρά Ασία και την Ανατολική Θράκη μετά τη Μικρασιατική Καταστροφή. Επίσης στην πόλη εγκαταστάθηκε μεγάλο τμήμα των Ελλήνων Ευαγγελικών της Μικράς Ασίας. Κατά την απογραφή του 1928 η Κατερίνη κατείχε την 45η θέση μεταξύ των μεγαλύτερων ελληνικών πόλεων. Σήμερα στην πόλη υπάρχουν πολλοί κάτοικοι Βλάχικης καταγωγής που ξεπερνούν τους 3.000. Οι Βλάχοι της Κατερίνης κατάγονται κυρίως από το Λιβάδι και από τον Κοκκινοπηλό καθώς και από άλλους οικισμούς.
[μικρογραφία|Προτομή του [Αλέξανδρος ο Μέγας|Μ. Αλεξάνδρου στην Πλατεία Ελευθερίας (2005), το 2017 τοποθετήθηκε στη Πλατεία Ηρώων]] 

## Αξιοθέατα
μικρογραφία|Πλατεία Ελευθερίας - Το άγαλμα της Ελευθερίας 
μικρογραφία|Πλατεία Κουλουμβάκη - Κεντρικός Πεζόδρομος της οδού Μεγάλου Αλεξάνδρου που είναι το εμπορικό κέντρο της Κατερίνης 
μικρογραφία|Αστική Σχολή Κατερίνης (πρώην 1ο Δημοτικό Σχολείο Κατερίνης)  
μικρογραφία|Κέντρο Τεχνών «Εννέα Μούσες» (πρώην Αρχοντικό Τσαλόπουλου) (1908), ανακηρύχθηκε διατηρητέο κτήριο το 1979  
μικρογραφία|δεξιά|Δημοτικό Πάρκο 
μικρογραφία|Δημοτικό Πάρκο   
[μικρογραφία|[Λαογραφικό Μουσείο της Ένωσης Ποντίων Πιερίας (1990)]]  
μικρογραφία|Πνευματικό Κέντρο Μικρασιατών     
μικρογραφία|Ιερός Καθεδρικός Μητροπολιτικός Ναός Θείας Αναλήψεως  
μικρογραφία|Ευαγγελική Εκκλησία Κατερίνης που βρίσκεται στο Πάρκο των Ευαγγελικών   
[μικρογραφία|Πλατεία Ηρώων, που εκεί βρίσκονται οι προτομές των [Αλέξανδρος ο Μέγας|Μεγάλου Αλεξάνδρου και Απόστολου Κονταξάκη (1896-1912) και το άγαλμα του Σμηναγού Αθανάσιου Μπατσαρά (1972-2007)]]  
[μικρογραφία|Προτομή του [Γεωργάκης Ολύμπιος|Γεωργάκη Ολυμπίου στη οδό Γεωργάκη Ολυμπίου στο πεζόδρομο]]  
μικρογραφία|To Μέγαρο Παπαγεωργίου (1964) στη Πλατεία Ελευθερίας  
[μικρογραφία|Ι.Ν. Αγίας Φωτεινής, [Παραλία Κατερίνης|Παραλία]]   
[μικρογραφία|Λιμάνι, [Παραλία Κατερίνης|Παραλία]]  
[μικρογραφία|[Ολυμπιακή Ακτή Πιερίας|Ολυμπιακή Ακτή]]

**Πλατεία Ελευθερίας - Άγαλμα Ελευθερίας:** Στην αρχή του πεζόδρομου της οδού Μεγάλου Αλεξάνδρου, βρίσκεται η ιστορική Πλατεία Ελευθερίας, όπου δεσπόζει το άγαλμα της Ελευθερίας, μια γυναικεία φιγούρα με αέρινο φόρεμα και υψωμένα χέρια που δηλώνει περίτρανα ότι η ελευθερία είναι βασικό συστατικό της Δημοκρατίας. Το άγαλμα, κατασκευασμένο από ορείχαλκο, φιλοτεχνήθηκε το 1973, με δαπάνη του Δήμου Κατερίνης, από τον αείμνηστο Πιεριέα γλύπτη Ευθύμιο Καλεβρά, αποσπώντας το πρώτο βραβείο σε Πανελλήνιο διαγωνισμό.

**Κεντρικός Πεζόδρομος Μ. Αλεξάνδρου - σιντριβάνι:** Ο πεζόδρομος της οδού Μεγάλου Αλεξάνδρου είναι το εμπορικό κέντρο της Κατερίνης, ιδανικό για χαλάρωση και αγορές. Πλαισιώνεται από γραφικά καφέ, εστιατόρια για όλες τις γευστικές προτιμήσεις και εμπορικά καταστήματα. Στο τέλος του πεζόδρομου, στην πλατεία Κουλουμβάκη, δεσπόζει ένα μαρμάρινο σιντριβάνι.

**Αστική Σχολή Κατερίνης (πρώην 1ο Δημοτικό Σχολείο Κατερίνης):** Δείγμα νεοκλασικής αρχιτεκτονικής - έργο τέχνης στην οδό Ειρήνης το οποίο κτίστηκε το 1905. Υπήρξε το 1ο Δημοτικό Σχολείο της Κατερίνης έως το 1979 όταν με απόφαση του Υπουργείου Πολιτισμού χαρακτηρίστηκε έργο τέχνης «ειδικής προστασίας». Στο εσωτερικό του φιλοξενείται η μόνιμη έκθεση γλυπτών του διάσημου γλύπτη από τον Καταχά Πιερίας, Ευθύμιου Καλεβρά.

**Κέντρο Τεχνών «Εννέα Μούσες» (πρώην «Αρχοντικό Τσαλόπουλου»):** Διατηρητέο κτήριο στη συμβολή των οδών 25ης Μαρτίου και Ίωνος Δραγούμη, από τα αξιολογότερα νεότερα μνημεία (1908) της Μακεδονίας. Δείγμα αξιόλογης κεντροευρωπαϊκής αρχιτεκτονικής και αισθητικής, κτίστηκε υπό την επίβλεψη Έλληνα μηχανικού σύμφωνα με τα σχέδια του αρχιτέκτονα Max Rubens, ο οποίος άνηκε στη σχολή του εκλεκτικισμού. Ο ιδιοκτήτης του, Δημήτριος Τσαλόπουλος, δικηγόρος, χρημάτισε βουλευτής και ανέπτυξε σημαντική δράση στα δρώμενα της περιοχής. Σήμερα το ακίνητο ανήκει στον Δήμο Κατερίνης και έχει μετονομαστεί σε «Κέντρο Τεχνών Εννέα Μούσες».

**Πλατεία Μακεδονίας:** Πλατεία Μακεδονίας, πρώην πλατεία Δημοκρατίας, στην καρδιά της πόλης, γνωστή και ως πλατεία Ευκαρπίδη λόγω του ομώνυμου κινηματογράφου-θεατρικής σκηνής που βρίσκεται εκεί. Περιστοιχίζεται από καταστήματα εστίασης και το Κέντρο Τεχνών «Εννέα Μούσες».

**Πλατεία Δημαρχείου:** Στο κέντρο της πόλης, σε μικρή απόσταση από την κεντρική πλατεία Ελευθερίας, βρίσκεται η πλατεία Δημαρχείου με το Δημαρχιακό μέγαρο.

**Δημοτικό Πάρκο Κατερίνης:** Το Δημοτικό Πάρκο έχει έκταση περίπου 51.000 τ.μ., με 1.252 δέντρα από 39 είδη. Βρίσκεται στην καρδιά της πόλης και διαθέτει πλούσια χλωρίδα και πανίδα, σιντριβάνια, μνημεία, παιδικές χαρές, καφέ - σνακ μπαρ. Εκεί υπάρχουν το Δημοτικό Συνεδριακό και Πνευματικό Κέντρο του Δήμου Κατερίνης («Εκάβη»), ένας χώρος ΚΑΠΗ, το ανοιχτό θέατρο, τα δύο κανόνια, μεταλλικό γλυπτό αφιερωμένο στο Ορφέα, το Μνημείο Βαλκανικών Αγώνων (Μνημείο Ηρώων), το Μνημείο της Πολύτεκνης Μάνας, το Μνημείο της Εθνικής Αντίστασης αλλά και το άγαλμα του Ελευθέριου Βενιζέλου. Φιλοξενεί φεστιβάλ, εκθέσεις και καλλιτεχνικές εκδηλώσεις όλες τις εποχές του χρόνου. Τις γιορτινές ημέρες των Χριστουγέννων λειτούργησε ως «Πάρκο των Χρωμάτων» σε διοργάνωση του Δήμου Κατερίνης με πληθώρα πολιτιστικών εκδηλώσεων όπως μουσικές συναυλίες και θεατρικές παραστάσεις.

**Δημοτικό Συνεδριακό και Πνευματικό Κέντρο Κατερίνης («Εκάβη»):** Βρίσκεται στην περιοχή του Δημοτικού Πάρκου, διαθέτει μεγάλη συνεδριακή αίθουσα, μία μικρότερη καθώς και τη Δημοτική Βιβλιοθήκη. Φιλοξενεί εκδηλώσεις και ομιλίες, όπως τις ομιλίες από τη «Σχολή Γονέων Ανοικτό Πανεπιστήμιο Κατερίνης».

**Πνευματικό-Πολιτιστικό Κέντρο ο «Άγιος Φώτιος»:** Κατασκευάστηκε στις αρχές της δεκαετίας του ’60 για να στεγάσει αρχικά την «Εκκλησιαστική Στέγη Νεότητας». Η «Εκκλησιαστική Στέγη Νεότητος Αρρένων» λειτούργησε στο κτίριο που αποκαλείται σήμερα Άγιος Φώτιος της Ιεράς Μητροπόλεως Κίτρους, Κατερίνης και Πλαταμώνος. Σήμερα μετά την αποκατάστασή του που έγινε με σεβασμό στην ταυτότητα και την ιστορικότητα του κτηρίου, λειτουργεί ως Πνευματικό-Πολιτιστικό Κέντρο ο «Άγιος Φώτιος».

**Δημοτική Βιβλιοθήκη:** Στεγάζεται στον 1ο όροφο του Δημοτικού Συνεδριακού και Πνευματικού Κέντρου Κατερίνης. Η συλλογή της αριθμεί περισσότερους από 27,800 τόμους βιβλίων, υπάρχει παιδικό - εφηβικό τμήμα με βιβλία πολλών κατηγοριών και το αναγνωστήριο «αίθουσα Ιγνάτιος Μεϊμάρης». Κάθε χρόνο διοργανώνει πλήθος επιμορφωτικών δράσεων και λαμβάνει μέρος στα προγράμματα της Καλοκαιρινής Εκστρατείας της Εθνικής Βιβλιοθήκης της Ελλάδος σε συνεργασία με το Δίκτυο Ελληνικών Βιβλιοθηκών.

**Μακεδονικοί Τάφοι Κατερίνης:** Οι Μακεδονικοί Τάφοι Κατερίνης είναι του 4ου αιώνα π.Χ. και βρίσκονται περίπου 3.7 χιλιόμετρα βορειοανατολικά από το κέντρο της Κατερίνης.

**Δημοτικό Πάρκο Κυκλοφοριακής Αγωγής:** Βρίσκεται στο Νέο Κεραμίδι και διαθέτει δρόμους, πεζοδρόμια, διαβάσεις πεζών, νησίδες διαφόρων τύπων, ποδηλατολωρίδες, κατακόρυφη και οριζόντια σήμανση, αμφιθέατρο, τροχαίο εξοπλισμό και ειδικότερα ηλεκτροκίνητα παιδικά οχήματα για εκπαιδευτικές επισκέψεις σε θέματα οδικής συμπεριφοράς και ασφάλειας εφαρμόζοντας στην πράξη τον Κ.Ο.Κ..

**Λαογραφικό Μουσείο της Ένωσης Ποντίων Πιερίας:** Το Λαογραφικό Μουσείο της Ένωσης Ποντίων Πιερίας ιδρύθηκε από τον Ποντιακό Σύνδεσμο Πιερίας και στεγάζεται σε κτίριο που ανήκει στο Σύνδεσμο στο κέντρο της Κατερίνης, δίπλα στο Δημοτικό Πάρκο. Άνοιξε το 1990, μετά από προσπάθειες συλλογής λαογραφικού υλικού που κατείχαν οικογένειες προσφύγων από τον Πόντο που είχαν εγκατασταθεί στην Πιερία. Σκοπός του μουσείου είναι να διατηρήσει και να προωθήσει τον πολιτιστικό πλούτο των Ελλήνων Ποντίων. Έχει περίπου 600 αντικείμενα κοινωνικού, λαογραφικού και ιστορικού ενδιαφέροντος, μερικά από τα οποία είναι εξαιρετικά πολύτιμα.

**Πνευματικό Κέντρο Μικρασιατών:** Το Πνευματικό Κέντρο Μικρασιατών ιδρύθηκε από τον Σύλλογο Μικρασιατών Πιερίας και στεγάζεται σε κτίριο που ανήκει στο Σύλλογο που εκεί έχει την έδρα του. Αποτελείται από μουσείο, πλήρως οργανωμένο βεστιάριο, αίθουσα διαλέξεων, βιβλιοθήκη που απαριθμεί πάνω από 3000 βιβλία γενικού ενδιαφέροντος, χορευτικά τμήματα, χορωδία, τμήμα εκμάθησης παραδοσιακών και λαϊκών οργάνων. Το Νοέμβριο του 1923 ιδρύεται ο Σύλλογος με την επωνυμία Σύλλογος Μικρασιατών Πιερίας «Αλληλοβοήθεια». Το 1924 ο Σύλλογος αγοράζει οικόπεδο στο κέντρο της Κατερίνης στο οποίο υπήρχε ένα οίκημα. Τον Μάιο του 1990 εκδίδεται άδεια ανέγερσης οικοδομής και μετά από ένα χρόνο άρχισαν οι εργασίες.

**Ιερός Καθεδρικός Μητροπολιτικός Ναός Θείας Αναλήψεως Κατερίνης:** Εκκλησιαστικός Ορθόδοξος ναός της Εκκλησίας της Ελλάδος που ιδρύθηκε το 1858 και θεμελιώθηκε το 1978. Οι φιλανθρωπικές διακονίες της Ιερά Μητρόπολις Κίτρους, Κατερίνης και Πλαταμώνος για οικονομικά αδύναμους και άπορους περιλαμβάνουν τα δωρεάν Καθημερινά Συσσιτία «Άρτος ο Επιούσιος», το Κοινωνικό Κατάστημα - Τράπεζα Αγάπης δωρεάν διανομής υποδημάτων και ενδυμάτων «Ο Άγιος Ιωάννης ο Ελεήμον», το Κοινωνικό Παντοπωλείο «Ο Τροφοδότης», Εκκλησιαστικό Βιβλιοπωλείο «Εκκλησιαστικός Φάρος», το Εκκλησιαστικό Ξενώνα στο οικισμό Προσήλιο, Κοινωνικό Φροντιστήριο, το Εκκλησιαστικό Γηροκομείο, και άλλες διακονίες.   

**Εκκλησιαστικό Μουσείο Ιεράς Mητροπόλεως Kίτρους, Κατερίνης και Πλαταμώνος:** Το μουσείο βρίσκεται στον ισόγειο χώρο του Μητροπολιτικού Μεγάρου Κατερίνης και περιλαμβάνει εκθέματα που χρονολογούνται από τον 18ο έως και τον 21ο αιώνα, ενώ εκτίθενται προσωπικά αντικείμενα από διατελέσαντες μητροπολίτες.

**Βαρνάβειος Βιβλιοθήκη Ιεράς Mητροπόλεως Kίτρους, Κατερίνης και Πλαταμώνος:** Ιδρύθηκε το 1995 από το Σεβασμιώτατο Μητροπολίτη Κίτρους, Κατερίνης και Πλαταμώνος κ. Αγαθόνικο, και περιέχει παραπάνω από 8.000 βιβλία και περιοδικά ποικίλου περιεχομένου: εκκλησιαστικού, θεολογικού, ιστορικού, μουσικού, βιβλία ποιμαντικής, λεξικά, εγκυκλοπαίδειες, λογοτεχνικά κλπ. Η Βιβλιοθήκη δεν είναι δανειστική. Υπάρχει όμως αναγνωστήριο όπου μπορεί κανείς να διαβάσει.   

**Ευαγγελική Εκκλησία Κατερίνης - Συνοικία Ευαγγελικών/κτίριο πρώην Ορφανοτροφείου:** Μια πρότυπη συνοικία, μοναδική στο είδος της ανά την Ελλάδα που δημιουργήθηκε από Έλληνες πρόσφυγες του Πόντου, το 1923, που ασπάζονταν το Ευαγγελικό δόγμα. Στην καρδιά του συνοικισμού βρίσκεται η Ευαγγελική Εκκλησία, χτισμένη το 1925 και η οποία ανοικοδομήθηκε το 1931, μετά από την πυρκαγιά του 1930 για την οποία ευθύνονταν φανατικοί εμπρηστές. Στην ίδια οδό, και στην ιδιοκτησία της Ελληνικής Ευαγγελικής Εκκλησίας Κατερίνης, βρίσκονται ο Οίκος Ηλικιωμένων «O Καλός Σαμαρείτης», που λειτούργησε αρχικά ως Ορφανοτροφείο, από τη δεκαετία του ’50 έως τις αρχές της δεκαετίας του ΄80. Την ίδια περίοδο χτίστηκε και ξεκίνησε τη λειτουργία του και το Σχολικό Κτίριο (κατηχητικό) όπου στεγάζονται και τα γραφεία της εκκλησίας έως σήμερα. Ανάμεσα στην εκκλησία και το γηροκομείο βρίσκεται το «πάρκο των Ευαγγελικών». Τα κτίρια είναι μοναδικής αρχιτεκτονικής σε μια περιοχή με τετραγωνισμένη ρυμοτομία και εντυπωσιακές μονοκατοικίες που σήμερα είναι η πιο ακριβοπληρωμένη της πόλης. Η Ελληνική Ευαγγελική Εκκλησία Κατερίνης έχει διάφορες διακονίες για οικονομικά αδύναμους και άπορους όπως το Κοινωνικό Παντοπωλείο, η δράση «Αγκαλιά» με δωρεάν συσσίτια, και άλλες. 

**Καπνικός Σταθμός Κατερίνης:** Ο Καπνικός Σταθμός Κατερίνης λειτουργούσε από το 1933 ως παράρτημα του Καπνολογικού Ινστιτούτου της Ελλάδος. Το 2013 ο χώρος παραχωρήθηκε στους Γιατρούς του Κόσμου όπου μαζί με την Εθελοντική Ομάδα Δράσης Νομού Πιερίας ξεκίνησαν δράσεις κοινωνικού χαρακτήρα. Το 2018 ο χώρος παραχωρήθηκε για 25 χρόνια από το Υπουργείο Αγροτικής Ανάπτυξης και Τροφίμων στην Εθελοντική Ομάδα Δράσης Νομού Πιερίας. Εκτός από τη λειτουργία κοινωνικών δομών, ο χώρος έχει μετατραπεί σ’ ένα πολιτιστικό κέντρο που λειτουργεί από εθελοντές και διοργανώνονται εκδηλώσεις, μεταξύ των οποίων και το δημοφιλές «Χριστουγεννιάτικο Χωριό του Κόσμου».

**Τουρκαλβανικός τεκές:** Το μοναδικό μουσουλμανικό μνημείο που διασώθηκε στην Πιερία αποτελεί ο τεκές της Κατερίνης. Βρίσκεται στην οδό 7ης Μεραρχίας στην περιοχή του παλιού Νοσοκομείου. Το τζαμί είναι το μόνο που απέμεινε από τον τεκέ, δηλαδή το μοναστηριακό συγκρότημα της μουσουλμανικής αίρεσης των αλβανών μπεκτασήδων. Ο τεκές της Κατερίνης χτίστηκε περίπου 200-250 χρόνια πριν, σε μια έκταση 300 στρεμμάτων που εκτεινόταν από το πάρκο ως το νοσοκομείο σχεδόν σε όλη την περιοχή του συνοικισμού «Καταφυγιώτικα». Στην έκταση του μπεκτασικού τεκέ περιλαμβάνονταν η κατοικία του ηγούμενου (Μπαμπά), τα κελιά των απλών μοναχών, ξενώνες, κουζίνα και τραπεζαρία, όπου γίνονταν συχνά συνεστιάσεις των μοναχών. Στην αυλή του τεκέ υπήρχε σιντριβάνι και κιόσκι. Ο τεκές πιθανολογείται πως λειτουργούσε μέχρι το 1951. Το κτίριο σήμερα ανήκει στη μουσουλμανική κοινότητα, ωστόσο όμως, τη διαχείριση του έχει ο Δήμος Κατερίνης.

**Σιδηροδρομικός Σταθμός Κατερίνης & πρώην εργοστάσιο εμποτισμού:** Ο Σιδηροδρομικός Σταθμός Κατερίνης άνοιξε το 1916. Τα κτίρια του είναι από τα πιο γραφικά και περιποιημένα της χώρας. Εκεί βρίσκεται και το Φρούριο του Σιδηροδρομικού Σταθμού Κατερίνης, ζωντανό σημείο της ιστορίας της Πιερίας. Κατασκευάστηκε την περίοδο της γερμανικής κατοχής και σώζεται με αρκετές φθορές μέχρι και σήμερα. Το εργοστάσιο εμποτισμού ξυλείας του ΟΣΕ δημιουργήθηκε στα χρόνια της γερμανική κατοχής. Η κατασκευή του ξεκίνησε το 1936 και η λειτουργία του ξεκίνησε τον Αύγουστο του 1939. Στο εργοστάσιο αυτό, το φουγάρο του οποίου έχει ύψος 38 περίπου μέτρων, γινόταν παραγωγή πίσσας με την οποία αλείφονταν οι στρωτήρες που χρησιμοποιούσαν οι Ελληνικοί Σιδηρόδρομοι. Μεταπολεμικά το εργοστάσιο συνέβαλε στην ανάπτυξη των υποδομών τόσο των μεταφορών όσο και των τηλεπικοινωνιών καθώς και του ηλεκτρισμού.

**Το Φρούριο του Σιδηροδρομικού Σταθμού Κατερίνης:** Κατασκευάστηκε την περίοδο της γερμανικής κατοχής και σώζεται με αρκετές φθορές μέχρι και σήμερα. Εντάσσεται στα Μνημεία Νεότερης Ιστορίας. Είναι ένας τυπικός γερμανικός πύργος-πολυβολείο που ανήκει στα οχυρωματικά έργα των Γερμανών κατά την περίοδο της Κατοχής (1941-1944). Μετά το πέρας του Β’ Παγκοσμίου Πολέμου, το κτίριο πέρασε στον Ελληνικό Στρατό και είχε την ίδια χρήση και κατά τη διάρκεια του εμφυλίου πολέμου.
 
**Μνημείο Συνταγματάρχη Σβορώνου - Ανδρομάχη:** Κοντά στο σημείο έγινε η τελευταία σύγκρουση μεταξύ του ελληνικού και του τουρκικού στρατού κατά την απελευθέρωση της Κατερίνης. Η μάχη έγινε στις 15-16 Οκτωβρίου 1912 και σε αυτήν σκοτώθηκαν ο Συνταγματάρχης Δημήτριος Σβορώνος, Κεφαλλονίτης αριστοκρατικής καταγωγής, ο Αντισυνταγματάρχης Δημήτριος Νίκας και ο 17χρονος εθελοντής από την Κρήτη, Απόστολος Κονταξάκης. Το μνημείο που στήθηκε προς τιμήν των ηρώων βρίσκεται έξω από τη Νεοκαισάρεια, λίγο πριν από το Πλατανόδασος του χωριού.

**Πλατανόδασος Νεοκαισάρειας:** Απέχει 7 χλμ. από την πόλη της Κατερίνης, βρίσκεται στις όχθες του ποταμού Μαυρονερίου (αρχ. Αίσωνα) στη Νεοκαισάρεια και είναι ένα δάσος πλατάνων. Στο σημείο υπάρχει πολυχώρος εκδηλώσεων το «Θέατρο Δάσους» 1000 θέσεων που φιλοξενεί πολιτιστικές εκδηλώσεις, αναψυκτήριο, παιδική χαρά και ζώα. Είναι η αφετηρία διεξαγωγής κάθε χρόνο του αγώνα δρόμου 8 χλμ. με την επωνυμία «Τρέχω για την Κατερίνη» με τερματισμό τη κεντρική πλατεία της Κατερίνης.  
 
**Εκκλησία Παναγίας Ζωοδόχου Πηγής - Περίσταση:** Σε απόσταση 3 χλμ. από την Κατερίνη, λίγο πριν τα παράλια της Κατερίνης, βρίσκεται η Εκκλησία της Παναγίας Ζωοδόχου Πηγής χτισμένη στα μεταβυζαντινά χρόνια. 

**Καλλιθέα:** Οικισμός Καλλιθέα και Παραλία Καλλιθέας.
 
**Παραλία Κατερίνης:** Η Παραλία απέχει 8 χιλιόμετρα από την Κατερίνη. H Προβλήτα και ο κεντρικός πεζόδρομος αποτελεί την καρδιά του οικισμού με εποχιακά και όλο το έτος λειτουργίας ξενοδοχεία και ενοικιαζόμενα καταλύματα, εμπορικά και εστίασης καταστήματα. Στο λιμανάκι της Παραλίας Κατερίνης, καθημερινά ψαροκάικα ξεφορτώνουν φρέσκα ψάρια. Κατά μήκος της ακτής συνδέεται με την Ολυμπιακή Ακτή με αυτοκινητόδρομο, πεζοδρόμιο, και ποδηλατόδρομο. Κατά την θερινή περίοδο διεξάγεται το Διεθνές Φολκλορικό Φεστιβάλ που φιλοξενεί παραδοσιακά μουσικά και χορευτικά συγκροτήματα από ολόκληρο τον κόσμο.

**Ολυμπιακή Ακτή:** Μια φωταγωγημένη λεωφόρος, με παράλληλο ποδηλατόδρομο και πεζόδρομο συνδέει την Παραλία της Κατερίνης με την Ολυμπιακή Ακτή (ή *Κατερινόσκαλα*). Η αμμώδης ακτή της εκτείνεται σε μήκος αρκετών χιλιομέτρων. Ο οικισμός είναι τουριστικά ανεπτυγμένος, διαθέτει όλες τις υποδομές. Στο κέντρο του οικισμού είναι ένα πάρκο με παιδικές χαρές, πεζόδρομος, εμπορικά και εστίασης καταστήματα.

**Παραλία Κορινού:** Η Παραλία Κορινού, έχει πλατιά αμμώδη ακτή μήκους πολλών χιλιομέτρων και κατά μήκος της υπάρχουν ξενοδοχεία, ενοικιαζόμενα δωμάτια, κάμπινγκ, ψαροταβέρνες, αναψυκτήρια, κλαμπ και νυχτερινά κέντρα διασκέδασης. 

**Μακεδονικοί Τάφοι Κορινού:** Στη θέση τούμπες Κορινού, δίπλα στην Εθνική Οδό Κατερίνης-Θεσσαλονίκης Ε75, βρίσκονται δύο μεγάλοι Μακεδονικοί Τύμβοι του 4ου π.Χ. Στον έναν μάλιστα εικάζεται ότι τάφηκε η Ολυμπιάδα, μητέρα του Μεγάλου Αλεξάνδρου χωρίς όμως αυτό να έχει ακόμα επιβεβαιωθεί. Η πρόσβαση στους τάφους γίνεται από τους Σταθμούς Εξυπηρέτησης Αυτοκινητιστών (ΣΕΑ) Κορινού, με απαραίτητη την πρότερη συνεννόηση με τον φύλακα αρχαιοτήτων της βόρειας Πιερίας.

### Φωτογραφίες
 
File:Katerinitownhall.JPG|Πλατεία Δημαρχείου  
File:Dimarxio katerini.jpg|Δημαρχικό Μέγαρο  
File:Katerini.jpg|Πλατεία Ελευθερίας (1986) 
File:Makedonische Gräber Katerini Grab A.jpg|Μακεδονικοί Τάφοι Κατερίνη, Τάφος Α
File:Katerini park3.jpg|Δημοτικό Πάρκο  
File:Metropolis katerini date removed.jpg|Μητροπολιτικό Μέγαρο  
File:Katerini sintrivani.jpg|Δημοτικό Πάρκο  
File:Κατερίνη Katerini, Greece station February 2023.jpg|Σιδηροδρομικός Σταθμός Κατερίνης 


## Μεταφορές
### Αστικές μεταφορές
Το Αστικό ΚΤΕΛ Κατερίνης εξυπηρετεί τις μεταφορές ανάμεσα στην πόλη και στους κοντινούς της οικισμούς. Κάνει διαδρομές από την Κατερίνη προς το Μοσχοχώρι, την Παραλία, το Δίον, τα Πλατανάκια, την Καρίτσα, τη Βροντού, τον Άνω Άγιο Ιωάννη, τη Ν. Χράνη, τον Αρωνά και τη Νέα Τραπεζούντα. Το Υπεραστικό ΚΤΕΛ Πιερίας  κάνει διαδρομές Θεσσαλονίκη, Αθήνα, και αλλού.

### Οδικές μεταφορές
Από την Κατερίνη διέρχεται ο Αυτοκινητόδρομος ΠΑΘΕ μέσω αστικής σήραγγας ενώνοντας την πόλη με την Αθήνα και τη Θεσσαλονίκη. Επιπλέον, η Εθνική Οδός 1 διέρχεται εντός της πόλης συνδέοντάς την με την Αθήνα, τη Θεσσαλονίκη και άλλες πόλεις της ηπειρωτικής Ελλάδας. Επίσης, από την Κατερίνη ξεκινά η Εθνική Οδός 13, η οποία την ενώνει με την Ελασσόνα.

### Σιδηροδρομικές μεταφορές
Στην Κατερίνη υπάρχει σιδηροδρομικός σταθμός της γραμμής Αθήνας - Θεσσαλονίκης, ο οποίος εξυπηρετεί και τη γύρω περιοχή, ενώ από το 2007 διαθέτει σύνδεση με τον προαστιακό Θεσσαλονίκης προς τη Θεσσαλονίκη, το Λιτόχωρο και από το 2008 και τη Λάρισα.

## Κλίμα
Η Κατερίνη έχει υγρό υποτροπικό κλίμα, το οποίο χαρακτηρίζεται από ζεστά, ξηρά καλοκαίρια και από κρύους και υγρούς χειμώνες.


 
## Εκπαίδευση
* Στην πόλη εδρεύει το τμήμα Διοίκησης Εφοδιαστικής Αλυσίδας (λοτζίστικς) του Διεθνές Πανεπιστήμιο της Ελλάδος.
* Δημόσια Σχολή Ανώτερης Επαγγελματικής Κατάρτισης Κατερίνης που στεγάζεται στο 5ο Γενικό Λύκειο Κατερίνης.
* Δημόσια Σχολή Ανώτερης Επαγγελματικής Κατάρτισης του Νοσοκομείου Κατερίνης του Υπουργείου Υγείας.
* Ιδιωτική Σχολή Ανώτερης Επαγγελματικής Κατάρτισης ΛΥΔΙΑ.
* Επαγγελματική Σχολή Μαθητείας (ΕΠΑ.Σ.) της Δημόσιας Υπηρεσίας Απασχόλησης (Δ.ΥΠ.Α.) της Κατερίνης.   
* Η Κατερίνη διαθέτει 25 Νηπιαγωγεία, 19 Δημοτικά Σχολεία 7 Γυμνάσια, 1 Εσπερινό Γυμνάσιο, 5 Γενικά Λύκεια (ΓΕΝ), 1 Εσπερινό Γενικό Λύκειο, 1 Επαγγελματικό Λύκειο (ΕΠΑΛ), 1 Πρότυπο Επαγγελματικό Λύκειο (ΠΕΠΑΛ), 1 Εσπερινό Επαγγελματικό Λύκειο, 1 Μουσικό Γυμνάσιο-Λύκειο, 1 Σχολείο Δεύτερης Ευκαιρίας, 3 σχολεία ειδικής αγωγής (Ειδικό δημοτικό σχολείο, Ενιαίο Ειδικό Επαγγελματικό Γυμνάσιο - Λύκειο και Ε.Ε.Ε.Ε.Κ), και ένα ιδιωτικό σχολείο που ονομάζεται ΠΛΑΤΩΝ.
* Κέντρο Δια Βίου Μάθησης (Κ.Δ.Β.Μ.) του Δήμου Κατερίνης σε συνεργασία με την Γενική Γραμματεία Επαγγελματικής Εκπαίδευσης, Κατάρτισης και Διά Βίου Μάθησης (Γ.Γ.Ε.Ε.Κ.&Δ.Β.Μ.) του Υπουργείου Παιδείας διεξάγει προγράμματα γενικής εκπαίδευσης ενηλίκων.
* Τμήματα Μετεκπαίδευσης εργαζόμενων και ανέργων τουριστικών επαγγελμάτων (προγράμματα επαγγελματικής μη-τυπικής μετεκπαίδευσης) του Υπουργείου Τουρισμού, με εποπτεία από τη δημόσια Σχολή Ανώτερης Επαγγελματικής Κατάρτισης (Σ.Α.Ε.Κ.) Τουρισμού Μακεδονίας, χρονικής λειτουργίας κατόπιν προκήρυξης.
* Σχολή Σαμαρειτών και Διασωστών του Σώματος Εθελοντών Σαμαρειτών, Διασωστών και Ναυαγοσωστών του Ελληνικού Ερυθρού Σταυρού Περιφερειακό Τμήμα Κατερίνης.
* Προγράμματα Εκπαιδεύσεων της Διασωστικής Ομάδας Πιερίας.   
* Δημοτικό Ωδείο Κατερίνης.

## Αθλητισμός
**Αθλητικές Ενώσεις**  

* Πολιτιστική Αθλητική Ένωση Ποντίων Κατερίνης (2012)
* Ποδοσφαιρικά σωματεία Ε.Π.Σ. Πιερίας που ανήκουν στην Ένωση Ποδοσφαιρικών Σωματείων Πιερίας

**Αθλητικοί Σύνδεσμοι**  

* Σύνδεσμος Φιλάθλων Πιερικός Κατερίνης, σύλλογος ποδοσφαίρου
* Σύνδεσμος Φιλάθλων Κατερίνης Πιερικός Αρχέλαος, σύλλογος καλαθοσφαίρισης
* Πιερικός Σ.Φ.Κ., που ιδρύθηκε το 1961 και σήμερα αγωνίζεται στην Γ΄ Εθνική ποδοσφαίρου ανδρών

**Ποδόσφαιρο**  

* Σ.Φ.Κ. Πιερικός
* Γ.Α.Σ. Σβορώνου
* Α.Ο.Γ. Πιερίδες Μούσες
* Γ.Α.Μ.Σ. Εθνικός Κατερίνης
* Γ.Α.Σ. Ατρόμητος Κατερίνης
* Α.Μ.Σ. Βατανιακός Κατερίνης
* "Νεφέλες" Αθλητικός Πολιτιστικός Σύλλογος
* "25ης Μαρτίου" Μορφωτικός Αθλητικός Σύλλογος
* "Ο Άρης" Γυμναστικός Αθλητικός Μορφωτικός Σύλλογος Κοκκινοπλιτών Πιερίας

**Αγώνας Δρόμου**

* "Ζευς" Αθλητικός Πολιτιστικός Σύλλογος Δρομέων Πιερίας

**Αναρρίχηση**

* "Rock School Climbing Wall" Πίστα Αναρρίχησης (boulder) - Σχολή Αναρρίχησης και Αγωνιστικής Αναρρίχησης 

**Αντισφαίριση**

* Katerini Tennis Club
* Όμιλος Αντισφαίρισης Κατερίνης (OAK)

**Άρση Βαρών**

* "Άθλος" Αθλητικός Σύλλογος
* Πύρρος Δήμας Αθλητικός Σύλλογος
* Γ.Α.Σ. Αρχέλαος Γυμναστικός Αγωνιστικός Σύλλογος Κατερίνης 

**Ενόργανη Γυμναστική**

* Γ.Α.Σ. Αρχέλαος  

**Ιππασία**

* Ιππικός Όμιλος Κατερίνης

**Ιστιοπλοΐα και Κωπηλασία**

* Ναυτικός Όμιλος Κατερίνης

**Καλαθοσφαίριση**

* Πιερικός Αρχέλαος (καλαθοσφαίριση ανδρών) 
* Πιερικός Αρχέλαος (καλαθοσφαίριση γυναικών)
* Αθλητική Ένωση Κατερίνης Βατανιακού - Σαρισας
* Αθλητική Γυμναστική Ένωση Πιερίας (ΑΓΕΠ 2011)  
* "Πάνθηρες" Γυμναστικός Αθλητικός Σύλλογος Πιερίας

**Μηχανοκίνητος Αθλητισμός**

* Chopper Riders Club Katerini
* Πίστα Καρτ Κατερίνης (Παραλία Κατερίνης)
* "Απόπλους" Σχολή Χειριστών Ταχύπλοων Σκαφών
* Μοτοσυκλετιστικός Αθλητικός Όμιλος Κατερίνης (Μ.Α.Ο.Κ.)

**Ορεινός Αθλητισμός**

* Σύλλογος Ελλήνων Ορειβατών Κατερίνης
* Ελληνικός Ορειβατικός Σύλλογος Κατερίνης
* Χιονοδρομικός Όμιλος Κατερίνης - Ακαδημία Εκμάθησης Χιονοδρομίας (σκι) και Χιονοσανίδας (snowboarding)

**Πάλη**

* Γ.Α.Σ. Αρχέλαος
* "Ολύμπιοι Κατερίνης" Αθλητικός Πολιτιστικός Σύλλογος

**Πετοσφαίριση**

* Σ.Φ.Κ. Πιερικός
* Α.Π.Σ.Κ. Αίολος
* Γ.Α.Σ. Αρχέλαος

**Ποδηλασία**

* "Ελεύθεροι Ποδηλάτες Πιερίας"
* "Ολύμπιος" Ποδηλατικός Σύλλογος Κατερίνης
* "ΔΙΑΣ" Ποδηλατικός Περιβαλλοντικός Όμιλος Κατερίνης
* "Ποδηλατική Από-Δραση Πιερίας" Ποδηλατικός Σύλλογος

**Πολεμικές Τέχνες**

* "Πάνθεον" Μαχητικά Αθλήματα 
* Αθλητικός Σύλλογος Καράτε Κατερίνης 
* "Phoenix Jiu Jitsu Katerini" (ζίου ζίτσου) 
* "Training Club" (πυγμαχία, πυγμαχία γυναικών) 
* "Sakura" Αθλητικό Σωματείο Κατερίνης (τζούντο)   
* "ZR Team Greece Katerini" (Βραζιλιάνικο ζίου ζίτσου)  
* "Πιερικός" Αθλητικός Σύλλογος Kατερίνης (καράτε, κικ μπόξινγκ)  
* "Ολύμπιος Μαχητής" Γυμναστικός Αθλητικός Σύλλογος (καράτε)
* "ΧΟΥΡΟΝ" Αθλητικός Σύλλογος Κατερίνης (αυτοάμυνα, πυγμαχία)   
* "Ολύμπιος" Γυμναστικός Αθλητικός Σύλλογος (Παγκράτιο, καράτε)
* "Απολλώνειο" Σχολή Kick Boxing - Πυγμαχίας - Πολεμικών Τεχνών
* "Αλέξανδρος" Γυμναστικός Αθλητικός Σύλλογος Κατερίνης (τζούντο)  
* "Πιερική Δύναμη" Γυμναστικός Αθλητικός Σύλλογος Κατερίνης (τάε κβον ντο)  
* "Budokan" Λέσχη Παραδοσιακών Ιαπωνικών Πολεμικών Τεχνών Κατερίνης (καράτε)
* "Πιερικός" Tae Kwon Do / Kickboxing - Magic Sport Club (τάε κβον ντο, κικ μπόξινγκ)
* "Ζευς Παγκρατης" Πανπιερικός Αθλητικός Σύλλογος Παγκράτιου Κατερίνης (Παγκράτιο)
* "Gorin no Dojo" Γυμναστικός Αθλητικός Σύλλογος Κατερίνης (αϊκίντο, Katori Shinto Ryu)
* "Αθλοκίνηση" Γυμναστικός Αθλητικός Σύλλογος Κατερίνης (καράτε, Βραζιλιάνικο ζίου ζίτσου)
* "Οι Αθάνατοι" Mma-Bjj Draculino Team Αθλητικός Σύλλογος (μεικτές πολεμικές τέχνες, Βραζιλιάνικο ζίου ζίτσου)

**Σκοποβολή**

* Γ.Α.Σ. Αρχέλαος

**Στίβος**

* Γ.Α.Σ. Αρχέλαος
* Πύρρος Δήμας Αθλητικός Σύλλογος
* "Άθλος" Κατερίνης Ακαδημία Στίβου Αθλητικός Σύλλογος

**Τοξοβολία**

* Γ.Α.Σ. Αρχέλαος

**Τρίαθλο**

* "ΤΡΙΑΣ" Αθλητικό Πολιτιστικό Σωματείο (τρίαθλο)

**Υγρός Στίβος** 

* Γ.Α.Σ. Σβορώνου
* Αθλητική Ακαδημία Πιερίας 92'
* "Αστερίας" Αθλητικός Σύλλογος
* "Νηρέας" Αθλητική Ακαδημία Κατερίνης
* "ΔΙΑΣ" Αθλητικός Κολυμβητικός Σύλλογος
* Γ.Α.Σ. Αρχέλαος Ακαδημία Κολύμβησης Κατερίνης
* "Lifeguard Patrol" Σχολή Ναυαγοσωστικής - Ναυαγοσωστών
* "Βουλιαχτάρια" Υποβρύχιοι Ερευνητές και Καταδυτικός Όμιλος
* "Ενάλιος" Καταδυτικό Κέντρο - Σχολή Εκπαίδευσης Αυτοδυτών
* "Τρίτωνες Κατερίνης" Φίλων Ελεύθερης Κατάδυσης και Υποβρύχιας Αλιείας
* "Ποσειδών" Αθλητικός Πολιτιστικός Όμιλος Κατερίνης - Ακαδημία Εκμάθησης Κολύμβησης

Κολυμβητήρια:

# Το Δημοτικό Κολυμβητήριο (δημόσιο) που βρίσκεται στο Β’ Δημοτικό Αθλητικό Κέντρο (Β’ ΔΑΚ) "Θεόδωρος Διαμαντόπουλος" του Δήμου Κατερίνης, προσφέρει πρόγραμμα εκμάθησης κολύμβησης για το κοινό για όλες τις ηλικίες.
# Το Αθλητικό κέντρο Αστερίας (ιδιωτικό)

**Γυμναστική** 

* A' Δημοτικό Αθλητικό Κέντρο (Α' ΔΑΚ) του Δήμου Κατερίνης που βρίσκεται το στάδιο πολλαπλών χρήσεων Δημοτικό Στάδιο Κατερίνης που διαθέτει χώρους άθλησης.
* Β’ Δημοτικό Αθλητικό Κέντρο (Β’ ΔΑΚ) του Δήμου Κατερίνης "Θεόδωρος Διαμαντόπουλος" προσφέρει προγράμματα άθλησης πιλάτες, σουηδική γυμναστική, γυμναστική (fitness), κυκλική προπόνηση (circuit training).

**Χειρόσφαιριση**

* Γ.Α.Σ. Αρχέλαος

**Αεραθλητισμός**

* Αερολέσχη Πιερίας (Αεραθλήματα, Aερομοντελισμός, Συστήματα μη Επανδρωμένων Αεροσκαφών (ΣμηΕΑ) - drones)

**Πνευματικών Αθλημάτων**

* Σκακιστικός Όμιλος Κατερίνης
* "Όλυμπος" Όμιλος Πνευματικών Αθλημάτων και Αγωνιστικού Μπριτζ Κατερίνης

## Προσωπικότητες που κατάγονται από την Κατερίνη
**Ιστορία**

* Νικόλαος Μπαμπανίκας, Μακεδονομάχος οπλαρχηγός
* Αλκιβιάδης Παπαδημητρίου, πρόκριτος Μακεδονομάχος
* Νικόλαος Στρεμπίνας, Μακεδονομάχος οπλαρχηγός

**Αθλητισμός**

* Δημήτρης Γιαννούλης (1995-), ποδοσφαιριστής
* Κώστας Γιαννούλης (1987-), ποδοσφαιριστής
* Αλεξία Καλανταρίδου (1995-), πετοσφαιρίστρια
* Γεώργιος Κωστίκος (1958-), διεθνής ποδοσφαιριστής
* Δήμος Μαγκλάρας (1940-2024), πρωταθλητής του στίβου στο άλμα εις μήκος
* Στέλιος Μαλεζάς (1985-), ποδοσφαιριστής
* Χριστίνα Μόσχη (2002-), σκοπεύτρια 10μ. αεροβόλο πιστόλι
* Βασίλης Μπατάλας (1975-), προπονητής πάλης, ομοσπονδιακός προπονητής της Εθνικής Ομάδας Πάλης, παγκόσμιος βετεράνων πρωταθλητής (2ος 2023, 2022)(3ος 2025, 2024, 2021) στη Ελληνορωμαϊκή πάλη 
* Κατερίνα Νικολαΐδου (1992-), πρωταθλήτρια κωπηλασίας και ολυμπιονίκης
* Ελισάβετ Πεσιρίδου (1992-), πρωταθλήτρια του στίβου στα 100μ. με εμπόδια
* Χάρης Σακόγλου (1990-), πετοσφαιριστής
* Μάριος Σιαμπάνης (1999-), ποδοσφαιριστής
* Παναγιώτης Τσιντώτας (1993-), ποδοσφαιριστής
* Μαρία Τσιόνογλου (1991-), σκοπεύτρια 10μ. αεροβόλο πιστόλι
* Ελένη Χατζηλιάδου (1993-), πρωταθλήτρια καράτε
* Γιώργος Χρυσανθόπουλος (1973-), καλαθοσφαιριστής

**Επιστήμες**

* Ματθαίος Γιωσαφάτ (1937-2022), ψυχαναλυτής, νευρολόγος-ψυχιάτρος
* Γεώργιος Π. Πιπερόπουλος (1942-), καθηγητής πανεπιστημίου στην κοινωνιολογία, ψυχολογία, επικοινωνιολογία και δημόσιες σχέσεις

**Πολιτική**
* Χρήστος Γιαννούλης (1968-), βουλευτής Θεσσαλονίκης
* Θεόφιλος Καμπερίδης (1930-2022), διετελέσας δήμαρχος Κατερίνης και βουλευτής Πιερίας
* Γεώργιος Κωνσταντόπουλος (1958-), διετελέσας βουλευτής Πιερίας και υφυπουργός υγείας και κοινωνικής αλληλεγγύης
* Αιμίλιος Ξανθόπουλος (1903-1943), διετελέσας δήμαρχος Κατερίνης 
* Μενέλαος Τερζόπουλος (1933-2025), διετελέσας δήμαρχος Κατερίνης

**Τέχνες**
* Βασίλης Αθανασιάδης (1970-), μουσικός, μουσικοσυνθέτης
* Δήμος Αναστασιάδης (1985-), τραγουδιστής 
* Κωνσταντίνος Βέργας (1936-2023), φωτογράφος
* Αναστάσιος Γκόγκος (1925-1991), ζωγράφος, αγιογράφος
* Κώστας Καμπερίδης (1970-), γλύπτης
* Απόστολος Κιλεσσόπουλος (1942-), ζωγράφος, σκηνοθέτης, καθηγητής πανεπιστημίου
* Μαρία Σκλιοπίδου (1954-2021), γκαλερίστα, ιδιοκτήτρια της Αίθουσας Τέχνης «ΧΡΥΣΑ» (1990-2021)
* Αθανάσιος Σταθακόπουλος (1942-), ζωγράφος
* Βλαδίμηρος Συμεωνίδης (1972-), διευθυντής ορχήστρας, καθηγητής μουσικής Α.Π.Θ.
* Γιάννης Χαρίσης (1975-), τραγουδιστής

## «Αδελφοποιημένες» πόλεις
Ο Δήμος Κατερίνης έχει «αδελφοποιηθεί» με τις παρακάτω πόλεις:

* 20px Μάινταλ, Γερμανία
* 20px Μόουσμπουργκ, Αυστρία
* 20px Σουργκούτ, Ρωσία
* 20px Τσάτσακ, Σερβία
* 20px Κραγκούγιεβατς, Σερβία
* 20px Βραΐλα, Ρουμανία

## Δείτε επίσης
* Δήμος Κατερίνης
* Παραλία Κατερίνης
* Ιστορία της Πιερίας 
* Περιφερειακή Ενότητα Πιερίας
* Κατάλογος δημάρχων Κατερίνης

## Παραπομπές και σημειώσεις


## Βιβλιογραφία
*   
*     
*        
*     
*   
*   
*     
*    
*    
*        
*  
*     
*   
*   
* 

## Εξωτερικοί σύνδεσμοι

* 
* 

*
Κατηγορία:Δήμος Κατερίνης